### Beslutning

Forslaget blev på byrådsmødet den 22. januar 2020 henvist til Magistraten med henblik på at indgå i budgetdrøftelserne for 2021.

**Beslutningsforslag fra DF**

[adresse] demensplejehjem - DemensCentrum [adresse] - løser en kæmpe opgave i forhold til borgere med svær demens.

Der bliver uden tvivl ydet en stor indsats for beboerne på demensplejehjemmet, men i den seneste tid har en gruppe pårørende rejst en kritik, som [adresse] bliver nødt til at tage alvorligt.

I Dansk Folkeparti har vi fuld tillid til, at ledelsen og medarbejderne på plejehjemmet gør hvad de kan for at skabe en ordentlig sidste tid for en gruppe borgere, som desværre er forsvundet ind i demensens mørke.

Kritikken går da heller ikke på de dygtige og omsorgsfulde medarbejdere, som yder den pleje og omsorg, som man skal have, når man er så ramt på livet, som mange af beboerne på DemensCentrum og deres pårørende er. Kritikken går derimod på konsekvenserne af en for lav bemanding. Af at der er for få varme hænder til at tage sig af plejehjemmets beboere.

Der er igangsat en handlingsplan på plejehjemmet. Med denne er der taget initiativ til en midlertidig opnormering, ligesom der sættes ind i forhold til mere rengøring og mere hjemlighed.

Men tilbage står det faktum, at der er behov for et permanent løft af det generelle serviceniveau. Der mangler kort og godt varme hænder på plejehjemmet til at tage sig af beboerne og deres behov for pleje og omsorg.

Der er flere og flere danskere, som bliver ramt af en demenssygdom, og samtidig med det, så lever de heldigvis også længere. Det betyder dog også, at gruppen af de svageste mennesker med demens bliver større. I dag er der en højere budgettildeling til borgere der bor på demensplejehjem end til borgere, der bor på et almindeligt plejehjem, men den nuværende situation viser, at tildelingen langt fra er god nok. Økonomien er under pres og det går ud over serviceniveauet.

Det ønsker Dansk Folkeparti at ændre med dette beslutningsforslag.

Vi foreslår derfor, at

- der afsættes ekstra midler til at øge den nuværende normering på DemensCentrum [adresse]

På vegne af Dansk Folkepartis byrådsgruppe

Inge Bertelsen

### Sagens forløb

22-01-2020 Aarhus Byråd
Forslaget blev på byrådsmødet den 22. januar 2020 henvist til Magistraten med henblik på at indgå i budgetdrøftelserne for 2021.